钦定古今图书集成/明伦汇编/官常典/第539卷 > 方政
## 钦定古今图书集成/明伦汇编/官常典/第539卷 > 方政

按《明外史》本传：“政，全椒人。袭济阳卫千户，以靖难功，
屡迁都指挥佥事。永乐四年，充鹰扬将军，从张辅平
交阯还，与都指挥朱广移师广西，会都督韩观讨平
柳、浔诸蛮，斩获万计。七年，复从辅征交阯，败简定党
阮世每于咸水关。蹙邓景异海州，擒其将范必栗，景
异遁。九年秋，复以步队从辅败贼阮帅等，擒伪将军”
四人，进都指挥使。十年春，穷追景异至吒蒲干，册射
中其胁，擒之，并获其党邓镕等，进都督同知。十六年，
嘉兴州贼车绵之、车三等叛，政大破走之。明年夏，与
都指挥师祐败贼黎利于可蓝册，擒伪将军阮个立
等。利走老挝。其冬，斩郑公证于同利。仁宗即位，命充
参将，与荣昌伯陈智协同镇守。初，李彬讨群寇，交阯
渐无事。彬卒，智继之，暗懦无将略，反者四起。而镇守
中官山寿一意抚贼，专进止。政又为智所忌，议事多不协。以故贼益得志，官军不能制。宣德元年春，与智
讨黎利于茶笼州，败绩。诏以成山侯王通代智，政削
职，充为事官。时政守乂安，贼攻之急，都指挥王演击
却之。帝厚赏演，特原政罪。其秋，与安平伯李安、都指
挥于瓒、谢凤等连兵讨黎利，复败绩。政还守乂安。利
乘胜攻城，昼夜不息，力战败之。已，王通擅与贼和，引
兵还。政亦论死系狱，籍其家。逾年，释为都督佥事。寻
以副总兵备御开平、独石。言便宜四事，皆报许。七年
春，政以西猫儿峪当寇冲，无城，遣千户杨洪率骑士
屯田。帝善之，因谕兵部曰：“制敌莫善城守。朕委政边
事，不从中制也。”已，奏内官萧愚擅威福。帝怒，切责愚。
明年以总兵官镇守。松潘。番叛，谕以祸福，多听命。惟
仕昌巴诸黑虎诸寨梗化，政击其西北大寨，破之。副
将蒋贵等以次平诸寨。政抚逋亡者皆复业。进都督
同知。复奏行便宜四事。十年移镇大同。中官郭敬诬
政专权。杨士奇等言政勤廉公正，善抚士敬贪纵，其
言诬也。于是降敕责敬。其秋，劾副总兵曹俭罪，夺其
职。正统元年上言：“征调军士，应支口粮。行粮者不当
减其月粮。军馀垦地，已许免税，不当复征。屯田歉收，
请量蠲免。”诏并允行。寻进右都督。三年将兵助沐晟
讨麓川思任发。师次金齿，贼沿江立栅，政等造舟济，
奋击败之。偕诸将追奔，斩三千馀级。明年正月进破
思任发旧大寨，追至空泥。贼驱象阵，政力战不支，一
军皆没。晟闻，退师永昌。政廉勇善战，号“良将。”宥死录
用，益感奋。竟死敌。贼平，赠威远伯，谥忠毅。子瑛，以功
封南和伯，自有传。